SKRIFTLIG FORESPØRGSEL P-1990/99

af Xaver Mayer (PPE-DE) til Kommissionen

(28. oktober 1999)

Om: Fåreavlernes situation i EU

1. Den økonomiske situation inden for fåreavlen i Den Europæiske Union har gennem længere tid været præget af utilfredsstillende indtjeningsmuligheder. Dette vedrører indtægterne fra kødproduktionen, men navnlig også indtægterne fra produktionen af uld. Som følge heraf går fårebestandene hele tiden tilbage.

a) Agter Kommissionen at træffe foranstaltninger for at skabe bedre indtjeningsmuligheder i kød- og uldproduktionen inden for fåreavlen?

b) Anser Kommissionen det navnlig for nødvendigt at fremme produktionen af uld som fornyeligt råstof?

c) Hvilke grunde taler for eller imod en sådan støtte?

2. Erhvervsmæssig rituel slagtning af lam og får er forbudt i Tyskland. Men da der er en stor efterspørgsel efter dette kød, transporteres dyr til nabolande og slagtes rituelt dér. Kødet fra disse slagtninger transporteres tilbage til Tyskland.

a) Udgør det gældende forbud i Tyskland mod rituel slagtning efter Kommissionens opfattelse en konkurrencefordrejning?

b) Er det nødvendigt at tilvejebringe en harmonisering af retsbestemmelser på dette område?

Svar afgivet på Kommissionens vegne af Franz Fischler

(17. november 1999)

Det er korrekt, at situationen var meget vanskelig for fåreavlerne i 1998, da prisen for fårekød faldt til det laveste niveau siden 1995. Producenterne har dog fået kompensation for dette indkomsttab via en forhøjelse af moderfårspræmien på 50 % i forhold til det beløb, der blev udbetalt for produktionsåret 1997. Desuden betales der en tillægspræmie på 6,64 pr. moderfår til producenter i ugunstigt stillede områder.

Der kan i princippet også opnås støtte til investeringer i fåreavl gennem forordning (EF) nr. 950/97 af 20. maj 1997 om forbedring af landbrugsstrukturernes effektivitet(1), forudsat at betingelserne for investeringsstøtte er opfyldt. Der kan også opnås anden strukturstøtte som led i regionalprogrammer under mål 1 eller mål 5b. Disse former for investeringsstøtte videreføres i Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(2).

For uld findes der ikke nogen særlig støtteordning. Da uld ikke er et landbrugsprodukt ifølge bilag I (tidligere bilag II) til EF-traktaten, er der ingen mulighed for at yde støtte til uldproducenter via EUGFL.

Rådets direktiv 93/119/EF af 22. december 1993 om beskyttelse af dyr på slagte- eller aflivningstidspunktet(3) indeholder en række bestemmelser, der udgør EU's mindstekrav på dette område. Slagtning efter koscher-metoden på et slagteri af får og geder er tilladt ifølge direktivet, jf. den fravigelse af kravet om bedøvelse, som er fastsat i artikel 5, stk. 2.

På baggrund af oplysningerne fra det ærede medlem vil Kommissionen undersøge, hvorvidt et forbud mod rituel slagtning på en medlemsstats område under de givne omstændigheder er foreneligt med EF-traktatens generelle regler. Kommissionen er klar over, at forskelle i national lovgivning med hensyn til accept af rituel slagtning af dyr kan medføre konkurrenceforvridning. Dette bør dog bedømmes i et langt større perspektiv med inddragelse af alle de komplekse faktorer, der spiller ind. For øjeblikket finder Kommissionen ikke, at det vil være hensigtsmæssigt med EU-regler på dette område.

(1) EFT L 142 af 2.6.1997.

(2) EFT L 160 af 26.6.1999.

(3) EFT L 340 af 31.12.1993.